**Årsmelding Strand Jørpeland Speidergruppe 2024**

På årsmøtet som ble avholdt 21.2 på Jørpelands Brug, ble følgende valgt:

Gruppeleder/styreleder Lars Meling Hultin, ikke på valg, valgt for 2 år i 2023

Gruppeassistent/styremedlem Siri Twijnstra, ikke på valg, valgt for 2 år i 2023

Gruppeassistent/styremedlem Kirsten Croft, valgt for 2 år

Gruppeassistent/styremedlem Cecilie Langeland, valgt for 2 år

Gruppeassistent/styremedlem Odd Magne Tønnesen valgt for 2 år

Regnskapsfører Kjell Henrik Johansen valgt for 1 år.

Sekretær Siri Twijnstra valgt for 1 år.

Revisor Vibeke Bø Langeland valgt for 1 år.

Hyttesjef Kenneth Austrheim valgt for 1 år

Merkesjef Tove Nilsen Fjelde valgt for 1 år

Arkivar Tove Nilsen Fjelde valgt for 1 år

Hjemmesideansvarlig Kjell Henrik Johansen valgt for 1 år

Materialforvalter Kristoffer Mæhle valgt for 1 år

Vaktmester for speiderne på Jørpelands Brug /speiderhytta Bjarne Kokaas valgt for 1år

Styremedlemmer i Stiftelsen Jørpelands Brug for 1 år:

Wigdis Strøm Kalsås, Arvid Langeland, Bjarne Kokaas og Lars Meling Hultin

Valgkomite Elisabeth Tysdal og Ann Elin Holta valgt for 1 år

**Gruppens aktiviteter**

Gruppeledelsen har i 2024 hatt 7 styremøter og behandlet 60 saker.   
Lederpatruljen bestående av enhetsledere og styremedlemmer har hatt 3 møter og behandlet 12 saker.

Det har vært avholdt 2 gruppemøter og behandlet 16 saker.   
Referatene er tilgjengelig for alle medlemmer på vår Google Drive side.

Møtene er strukturerte, konstruktive og demokratiske.

*Av arrangement som gruppen har hatt ansvar for er:*

*Gruppeturen* ble gjennomført i 19-21 april. Det var 58 deltakere og 12 ledere. Alle enhetene deltok på turen. Stifinner- og vandrertroppen lå ute i telt. Godt program og en svært vellykket gruppetur.

Vi deltok på *17. mai* med Holststøtten, samt med innslag i Folketoget. Speiderne vant prisen for det beste innslaget.

*Lederavslutning* 5.6 ble avholdt på Bruket. Det var massevis av leker som alle deltok på. God mat fra Meat and Eat. Det ble delt ut ulike merker for de som har vært med i mange år, og Kenneth Andersen fikk tildelt NSFs æreskniv for sin innsats i speidergruppen.

23. 6 arrangerte vi sammen med Strand kommune *St Hans* på Jørpelandsholmen. Gruppa stod for salg av pølser og kaffe. Dette er en god inntektskilde for gruppa.

I år var det vår tur til å arrangere *leir* med speidervennene våre fra England. Det var en svært vellykket leir som var utrolig godt planlagt og som gav mange gode speideropplevelser.

Etter gode erfaringer fra i fjor, startet gruppa med *planleggingsmøte* 20.08 for lederne. Enhetene planla sine aktiviteter og vi sikret at alle hadde tilgang til hjemmeside og intranettet vårt. Det er gode tilbakemeldinger på denne organiseringen. Gruppa får da mulighet til å hilse på nye ledere, og nye ledere blir tatt imot av hele gruppa. Lederne får på den måten en større forståelse av gruppestrukturen, og at de er del av en enhet.

Årets *loddboksalg* gikk uten problemer. Det er en god og viktig inntektskilde for gruppa. Det er smart at trekningen blir gjort på forhånd, slik at det ikke brukes tid på juletrefesten til å trekke. Det er lurt å være tilstede på juletrefesten for å dele ut flest mulig gevinster der.

*Lederkurs* 24.09 med temaet «Veiledning som metode» der Per Eivind Solum fra Kretsen var foredragsholder/ veileder. Han skapte engasjement og aktivitet. Det deltok 20 ledere med en god blanding av nye ledere og ledere med lang erfaring. Det gis svært gode tilbakemeldinger på denne kvelden fra alle ledere. En av suksessfaktorene er at det ikke arrangeres ordinære speidermøter denne uka, kun møte for lederne. Det serveres enkel, med god mat, og det settes av god tid til drøs i matpausen.

Lørdag 30. november arrangerte vi igjen *juletrefest* ute på Jørpelandsholmen. Det kom bortimot 160 stykker, og det har vært gode tilbakemeldinger på opplegget. Arrangementet er noe væravhengig, men i og med at det varer maksimalt halvannen time, går det bra. Bruk av stjerneteltet er nødvendig.

Vi deltok i *kirken* 1.søndag i advent 1. desember sammen med KM Speiderne.

Det jobbes kontinuerlig med å styrke og utvide antall ledere i de ulike enhetene. Vi har vært heldige i høst med at vi har fått med mange nye ledere.

Gruppa besluttet i 2023 at alle ledere skal få en gruppe-regnjakke. Jakkene fra Jotunheim er like mtp logoplassering og tekst, men lederne står fritt til å velge farge. Det er den lokale Sport1 som tar seg av den praktiske gjennomføringen. Jakkene er gratis. Dette er en form for uniformering og reklame som gruppa ønsker. Alle nye ledere får tilbud om jakken. Dette er en gest som det settes stor pris på blant lederne, og tilbudet videreføres inntil videre.

I 2024 er det blitt laget ny gruppegenser. Den nye genseren skal nå bestilles hos Sport1. Dette letter det administrative arbeidet gruppa har hatt med organisering av innkjøp/utlevering. Hver enkelt speider må nå bestille og hente selv i butikk. Speideren betaler selv for genseren.

Pr 31.12.24 var vi 144 aktive medlemmer og i tillegg var det 15 stk som har vært medlemmer i 2024, men som melder seg ut fom 1.1.25.  Vi hadde i tillegg 20 på venteliste, 5 bevere, 8 småspeidere, 6 stifinnere og 1 vandrer.

**Enhetene**

Det er aktivitet i alle våre fire enheter som har ukentlige møter og deltar på turer etc. Roverlaget ligger for tiden brakk. De som er i den alderen, er aktive i SBG.

**Bevere** (1-2 klasse) møter hver tirsdag   
Vi har for tiden 13 bevere. Cirka halvparten gikk opp til småspeiderne etter sommerferien, sammen med tre beverledere og enhetslederen. Samtidig har vi fått seks nye barn og tre helt nye ledere som har sluttet seg til de tre lederne som fortsatte fra i fjor. Det betyr at vi nå har seks ledere totalt. Av disse seks lederne møter tre hver gang, pluss/minus én fra de tre andre. Det står cirka fire barn på venteliste, og vi mottar stadig nye forespørsler. Beverne kommer fra ulike steder i Strand (Tau og Jørpeland) og Forsand. Denne perioden har vi tatt "Jeg er beredt"-merket, i tillegg til følgende fordypningsmerker: bål, kniv, førstehjelp, primitiv mat og lek. Vi har også hatt møter om hvordan man bygger en gapahuk, leser kart, fisker, og vi har vært på sopptur.

**Småspeidere** (3-4 klasse) møter hver tirsdag

Småspeiderne har et aktivt program hele året med stort sett utemøter. Enhetene var fordelt på 4 patruljer i vår, mens det i høst har vært 5 patruljer. Det er en god ledergjeng av 8-9 voksne, som lager til mange kjekke aktiviteter for speiderne. Enheten har svært mange motiverte speidere har skapt en god atmosfære. Innimellom har enheten hatt hjelp av en del foreldre. Pr 31.12 er det 24 småspeidere, og det er 8 stk på ventelista.

**Stifinnerne** (5-7 klasse) møter hver tirsdag  
Stifinnerne er en aktiv enhet som stort sett bare har utemøter. Enheten er delt inn i patruljer.   
I vår ble det blant annet øvd på knuter og surringer, samt førstehjelp. Årets skitur til Sirdalen sammen med Vandrene er alltid en veldig kjekk tur. I sommer deltok stifinnerne på vennskapsleiren sammen med hele troppen og englandsspeidere. Det var en utrolig kjekk leir!  
I høst har enheten laget nye patruljer og disse fungerer bra. Det er startet med fordypningsmerket i surring. Av andre møter kan møter med bål og pizza nevnes. Det ble arrangert førstehjelpsmøte sammen med Strand Forsand Folkehjelp. Vi har hatt flere turer rundt i hele Strand.

**Vandrere** (8-10 klasse) møter hver tirsdag  
Det er god aktivitet i enheten, og det er godt oppmøte på hvert møte. Det er en egen førerpatrulje på 9 vandrere der de har gjennomført Peffkurs! Enheten har 20 vandrere som er fordelt på 3 patruljer.   
Det er 4 aktive ledere som planlegger og gjennomfører møter sammen med Peff’ene.

**Speiderhytta i Mosli**

I 2024 var det 42 netter med utleie, det er utrolig kjekt å se at hytta igjen blir brukt!

Broa er ferdig bygget, men mangler en del arbeid på sti og adkomst frem til bro, men dette prosjektet er godt i gang. Bjarne er på saken. Det er skiftet gulv og malt vegger på grovkjøkkenet, det er blitt satt inn nytt (for oss), men pent brukt kjøkken med skuffer og skap. Den nye vasken mangler blandebatteri, det skal Bjarne fikse. Det er kjøpt inn nye ytterdører til både toalett og bod, disse er malt og er klare for å settes inn. Satser på at dette blir utført i løpet av året. Det er bestilt 6 nye små vinduer til hytta, disse er planlagt å skiftes våren 2025. Et søylefeste under hytta var ødelagt, det er blitt støpt nytt feste. Det er utført vedlikehold på solcellepanel og sikringer; det er blitt pusset bort irr og satt inn nye sikringer.

Planer for 2025: Vi må sage ned de trærne som står nærmest den nye boden og vedskjulet, da disse slipper så mye løv/nåler som ødelegger taket. Det må settes inn nytt blandebatteri på toalettet likt som på grovkjøkkenet. Det må skiftes kledning på toalettveggen ned mot Kalddalen fordi det er en del råtne bord der.   
Det er blitt vedlikeholdt for ca kr 23.500,- inkl dører i år. Det er kjøpt nye vinduer for kr 22.000, men disse blir først fakturert i 2025.

**Stiftelsen Jørpelands Brug** –  
Vi har hatt våre representanter i styret for stiftelsen og det har vært utført noe arbeid på bruket. Det er nå laget nye dører med tilgang under bruket og det er satt ny lås inn på det toalettet som speiderne bruker. Vi har arbeidet med å skaffe finansiering til å skifte/utbedre gulvet i andre etasje uten at vi har lykkes med det.

**Verv i Vesterlen krets fra vår gruppe**:

* Vibeke Bø Langeland er visekretsleder, ledertrener og var delegat til Speidertinget i 2024
* Arvid Langeland er medlem i styret for Camp 773.
* Lars Meling Hultin er ordstyrer Kretstinget.

**Andre verv**

Daniel Ravndal er ungdomsrepresentant i styret for Frivillighetssentralen i Strand.

**Sluttord:**

Det er grunn til å rette en stor takk og gi honnør til alle de lederne som har stått på gjennom speideråret 2024. Vi har klart å gi et godt speidertilbud til våre medlemmer. Vi er svært fornøyde med den omstruktureringen av møter/samlinger/kurs vi har gjennomført for alle ledere gjennom året. Det har vært en del skifter av enhetsledere og det er kjekt å se at nye ledere tar denne utfordringen.  Vi utvikler ikke bare speidere, men også ledere.

Vi er Alltid Beredt for å være «Ute på eventyr» også i 2025.

**Vedtatt enstemmig på årsmøte 19.02.2025**